ՀԱՍՏԱՏՎԱԾ Է

Եվրասիական տնտեսական հանձնաժողովի խորհրդի 2017 թվականի հոկտեմբերի 2-ի թիվ 72 որոշմամբ

**ՀԻՄՆԱԴՐՈՒՅԹ**

Եվրասիական տնտեսական հանձնաժողովի հիմնական միջոցների վաճառքի մասին

1. Սույն հիմնադրույթը մշակված է Եվրասիական տնտեսական հանձնաժողովի (այսուհետ՝ Հանձնաժողով) հիմնական միջոցների վաճառքին ներկայացվող միասնական պահանջներ սահմանելու նպատակով եւ որոշում է Հանձնաժողովի հիմնական միջոցների վաճառքի կարգը, ժամկետները եւ պայմանները։

Սույն հիմնադրույթի նպատակներով «հիմնական միջոցներ» նշանակում է հիմնական միջոցների շարքին դասված՝ գույքի նյութական օբյեկտներ՝ Եվրասիական տնտեսական հանձնաժողովի «Հաշվապահական հաշվառման քաղաքականության մասին» հիմնադրույթին համապատասխան։

2. Հանձնաժողովի գործերի կառավարման դեպարտամենտի տնօրենի առաջարկությամբ Հանձնաժողովի հիմնական միջոցների վաճառքն իրականացվում է Հանձնաժողովի կոլեգիայի նախագահի համապատասխան հրամանի հիման վրա հետեւյալ դեպքերում՝

ա) Հանձնաժողովի հիմնական միջոցների հետագա օգտագործման անհրաժեշտության բացակայություն.

բ) Հանձնաժողովի հիմնական միջոցների՝ ըստ նպատակային նշանակության հետագա օգտագործման համար ոչ պիտանի լինելը՝ դրանց սպառողական հատկությունները լրիվ կամ մասնակի կորցնելու արդյունքում, այդ թվում՝ ֆիզիկական կամ բարոյական մաշվածության արդյունքում.

գ) Հանձնաժողովի հիմնական միջոցների վերանորոգման եւ հետագա շահագործման ոչ շահավետ լինելը.

դ) Հանձնաժողովի հիմնական միջոցների օգտակար օգտագործման ժամկետի եւ (կամ) շահագործման ժամկետի լրանալը։

3. Հանձնաժողովի հիմնական միջոցների վաճառքն իրականացվում է աճուրդի ձեւով սակարկություններ անցկացնելու միջոցով։

4. Հանձնաժողովի կոլեգիայի նախագահը կարող է Հանձնաժողովի կոլեգիայի անդամներին եւ Հանձնաժողովի դեպարտամենտների տնօրեններին տրամադրել Հանձնաժողովի հիմնական միջոցների վաճառքի ընթացակարգի կազմակերպման եւ անցկացման, Հանձնաժողովի հիմնական միջոցների վաճառքի մասին հայտարարության (այսուհետ՝ հայտարարություն) հաստատման, պայմանագրեր, հաշիվներ, ապրանքային բեռնագրեր եւ այլ փաստաթղթեր ստորագրելու մասով լիազորություններ։

5. Սույն հիմնադրույթի նպատակների համար «աճուրդ» նշանակում է Հանձնաժողովի հիմնական միջոցների վաճառքին ուղղված սակարկություններ, որոնցում հաղթող է ճանաչվում պայմանագրի առավել բարձր գին առաջարկած անձը։

Պայմանագրի սկզբնական (նվազագույն) գինը որոշվում է անկախ գնահատողի կողմից՝ Հանձնաժողովի՝ գտնվելու պետության օրենսդրությանը համապատասխան։ Անկախ գնահատողն ընտրվում է «Պատվերների տեղաբաշխման մասին» հիմնադրույթին համապատասխան սակարկություններ անցկացնելու միջոցով։

6. Աճուրդի անցկացման համար ստեղծվում է աճուրդային հանձնաժողով, որի կազմը եւ աշխատակարգը հաստատվում են Հանձնաժողովի կոլեգիայի նախագահի հրամանով։

Աճուրդային հանձնաժողովը կազմված է առնվազն 5 հոգուց, ներառյալ՝ նախագահը, քարտուղարը եւ աճուրդային հանձնաժողովի անդամները։

7. Հայտարարության հաստատման համար Հանձնաժողովի կոլեգիայի նախագահին կամ հայտարարության հաստատման լիազորություն ունեցող անձին ներկայացվում են հայտարարության նախագծով նախատեսված փաստաթղթեր կամ դրանում նշված հաստատող տեղեկություններ (այդ թվում՝ տեղեկություններ՝ պայմանագրի սկզբնական (նվազագույն) գնի վերաբերյալ)։

Հայտարարությունը եւ դրան կից նյութերը հրապարակվում են Հանձնաժողովի պաշտոնական կայքում ոչ ուշ, քան աճուրդում մասնակցության համար հայտերի (այսուհետ՝ հայտեր) ընդունման ավարտի օրվանից 14 օր առաջ։

8. Հայտարարությունը ներառում է հետեւյալ տեղեկությունները`

ա) Հանձնաժողովի անվանումը, գտնվելու վայրը, փոստային հասցեն, էլեկտրոնային փոստի հասցեն եւ հեռախոսահամարը.

բ) տեղեկատվություն՝ Հանձնաժողովի վաճառվող հիմնական միջոցների մասին (այդ թվում՝ անկախ գնահատում անցկացնելու արդյունքների մասին).

գ) տեղեկություններ՝ լոտի սկզբնական (նվազագույն) գնի մասին.

դ) մասնակիցների կողմից ներկայացվող փաստաթղթերի ցանկը՝

իրավաբանական անձանց համար՝ հայտը, մասնակցի գրանցման պետության՝ իրավաբանական անձանց պետական ռեեստրից քաղվածքը, որը ստացվել ոչ շուտ, քան Հանձնաժողովի պաշտոնական կայքում հայտարարությունը հրապարակելու օրվանից 6 ամիս առաջ, կամ այդ քաղվածքի նոտարական հաստատումով պատճենը, պետական գրանցման վկայականի, հարկային մարմիններում գրանցման վկայականի, կանոնադրության (հիմնադիր պայմանագրի) պատճենները, մասնակցի անունից գործողություններ իրականացնելու՝ անձի լիազորությունները հաստատող փաստաթուղթը (ֆիզիկական անձի նշանակման կամ ընտրվելու մասին որոշման կամ նրա՝ պաշտոնի նշանակման մասին հրամանի պատճենը).

որպես անհատ ձեռնարկատեր գրանցված ֆիզիկական անձանց համար՝ հայտը, անձը հաստատող փաստաթղթի պատճենը, հարկային մարմնում հաշվառման վերցնելու վկայականի պատճենը, մասնակցի գրանցման պետության՝ անհատ ձեռնարկատերերի պետական ռեեստրից քաղվածքը, որը ստացվել է ոչ շուտ, քան Հանձնաժողովի պաշտոնական կայքում հայտարարությունը հրապարակելու օրվանից 6 ամիս առաջ, կամ այդ քաղվածքի նոտարական հաստատումով պատճենը.

ֆիզիկական անձանց համար՝ հայտը, անձը հաստատող փաստաթղթի պատճենը, հարկային մարմնում հաշվառման վերցնելու վկայականի պատճենը.

ե) հայտերի ընդունման վայրը, կարգը եւ ժամկետը.

զ) հայտերի ուսումնասիրության վայրը, ամսաթիվը եւ ժամը.

է) աճուրդի անցկացման վայրը, ամսաթիվը եւ ժամը.

ը) աճուրդային քայլը.

թ) Հանձնաժողովի վաճառվող հիմնական միջոցների համար վճարման ձեւը, կարգը եւ ժամկետները:

9. Հայտարարությանը կցվում է Հանձնաժողովի հիմնական միջոցների առուվաճառքի պայմանագրի եւ դրա հավելվածների նախագիծը:

10. Աճուրդը բաց է՝ մասնակիցների կազմի մասով:

11. Մեկ անձն իրավունք ունի ներկայացնելու միայն 1 հայտ:

12. Հայտ ներկայացրած մասնակիցն իրավունք ունի այն հետ կանչելու նախքան հայտերի ընդունման ժամկետը լրանալը՝ համապատասխան գրավոր ծանուցում ուղարկելու միջոցով:

13. Եթե ներկայացվել է միայն 1 հայտ կամ հայտ ներկայացրած միայն 1 մասնակից է ճանաչվել աճուրդի մասնակից, ապա նման աճուրդը համարվում է չկայացած: Այն դեպքում, երբ աճուրդի միակ մասնակցի կողմից առաջարկվել են հայտարարությամբ նախատեսված պահանջներին համապատասխանող պայմաններ, ապա նրա հետ կարող է առուվաճառքի պայմանագիր կնքվել:

Այն դեպքում, երբ ոչ մի հայտ չի ներկայացվում, աճուրդը համարվում է չկայացած, եւ հայտարարությունը կրկին հրապարակվում է Հանձնաժողովի պաշտոնական կայքում՝ լոտի սկզբնական (նվազագույն) գնի 10 տոկոս նվազեցմամբ:

14. Այն դեպքում, երբ հայտարարությունը 3 անգամ հրապարակվել է Հանձնաժողովի պաշտոնական կայքում, եւ աճուրդը համարվել է չկայացած, Հանձնաժողովի գործերի կառավարման դեպարտամենտը սակարկությունների անցկացման միջոցով, «Պատվերների տեղաբաշխման մասին» հիմնադրույթին համապատասխան, ընտրում է մասնագիտացված կազմակերպություն՝ Հանձնաժողովի հիմնական միջոցների վաճառքի համար:

15. Ներկայացված հայտերի ուսումնասիրությունն իրականացվում է հայտերի ընդունման ժամկետը լրանալու օրվանից 5 աշխատանքային օրվա ընթացքում:

16. Հայտեր ներկայացրած մասնակիցների մասնակցությունը աճուրդին չի թույլատրվում հետեւյալ հիմքերով.

ա) սույն հիմնադրույթի 8-րդ կետով նախատեսված փաստաթղթերը ներկայացված են ոչ ամբողջ ծավալով եւ (կամ) հայտարարության մեջ նշված պահանջների խախտմամբ,

բ) հայտը ներկայացված է անձի կողմից, որը լիազորված չէ նման գործողություն իրականացնել:

17. Աճուրդն անցկացվում է ոչ ուշ, քան ներկայացված հայտերի ուսումնասիրության ժամկետը լրանալու օրվանից 3 աշխատանքային օր հետո:

18. Հանձնաժողովի վաճառվող հիմնական միջոցների գնի վերաբերյալ առաջարկություններն աճուրդի մասնակիցների կողմից ներկայացվում են բաց եղանակով՝ աճուրդի անցկացման ընթացքում:

19. Աճուրդի հաղթողի հետ կնքվում է առուվաճառքի պայմանագիր՝ աճուրդն անցկացնելու օրվան հաջորդող 5 աշխատանքային օրվա ընթացքում: Առուվաճառքի պայմանագիրը պետք է պարունակի էական պայմաններ, այդ թվում՝

ա) պայմանագրի առարկան.

բ) կողմերի իրավունքներն ու պարտականությունները.

գ) գինը, հաշվարկների կարգը եւ ժամկետները.

դ) Հանձնաժողովի հիմնական միջոցների փոխանցման կարգը եւ ժամկետները.

ե) կողմերի պատասխանատվությունը.

զ) պայմանագրի փոփոխման եւ լուծման դեպքերն ու կարգը:

20. Ընթացիկ ֆինանսական տարում Հանձնաժողովի հիմնական միջոցների վաճառքից ստացված միջոցները հաշվառվում են Հանձնաժողովի այլ մուտքերի հաշվին եւ ենթակա են հաշվեգրման՝ Եվրասիական տնտեսական միության բյուջե հերթական ֆինանսական տարում՝ Եվրասիական տնտեսական միության անդամ պետությունների բաժնեմասային ներդրումների վճարման դիմաց՝ ընթացիկ ֆինանսական տարում նրանց կողմից փաստացի կատարված փոխանցումների ծավալներին համամասնորեն:

\_\_\_\_\_\_\_\_\_\_\_\_\_